Modelbaas uiteindelik gevonnisDawie de Villiers tydens ‘n vorige verskyning in die hof. Foto: ANA Die modelbaas Dawie de Villiers, wat meer as twee jaar gelede skuldig bevind is aan onder meer verkragting, seksuele aanranding en bedrog, is uiteindelik die week gevonnis. De Villiers is Vrydag in die hooggeregshof in Johannesburg tot lewenslange tronkstraf gevonnis vir verkragting en ŉ bykomende 162 jaar op die ander aanklagte waarop hy tereggestaan het, het Phindi Mjonondwane, woordvoerder van die Nasionale Vervolgingsgesag, bevestig. Vonnisverrigtinge is vroeër herhaaldelik uitgestel en De Villiers was sedert sy skuldigbevinding nog die hele tyd op borgtog. De Villiers is in Februarie 2017 skuldig bevind aan verkragting, seksuele aanranding, seksuele gereedmaking, bedrog, dat hy kinders aan pornografie blootgestel en toegang gehad het tot kinderpornografie. Hy het op 5 Oktober 2015 die eerste keer in die hooggeregshof in Palm Ridge verskyn. Hy is onder meer daarvan beskuldig dat hy ŉ 14-jarige meisie in 2011 in Rustenburg gemolesteer het en ŉ 15-jarige meisie van Kempton Park verkrag het. Nog ŉ aanklag teen De Villiers het verband gehou met ŉ voorval tussen 2006 en 2007 toe ŉ volwasse vrou in Alberton seksueel aangerand is. Hy het ook in 2008 SMS-boodskappe aan ŉ minderjarige gestuur waarin hy eksplisiete seksuele versoeke aan haar rig. Van die 38 aanklagte was 11 vir bedrog en diefstal van meer as R200 000. De Villiers het einde verlede jaar tydens ŉ hofverskyning gesê hy het geen berou oor sy dade nie aangesien hy onskuldig is.